
Text rozhodnutia
Súd: Krajský súd Bratislava Spisová značka: 4Sp/95/2015 Identifikačné číslo súdneho spisu: 1015201572 Dátum vydania rozhodnutia: 01. 10. 2015 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2015:1015201572.1 ROZSUDOK V MENE SLOVENSKEJ REPUBLIKY Krajský súd v Bratislave v konaní pred sudcom JUDr. Ľubomírom Šramkom v právnej veci navrhovateľa: R. G. F., narodeného XX.XX.XXXX, štátneho príslušníka Afganskej islamskej republiky, bez dokladov totožnosti, v zahraničí naposledy bytom Z., W., Š., aktuálne s pobytom T. Ú. R. M. pre O. J., zastúpeného Centrom právnej pomoci so sídlom Námestie slobody 121, Bratislava proti odporcovi: Oddelenie cudzineckej polície Policajného zboru Žilina so sídlom Kuzmányho 26, Žilina v konaní o opravnom prostriedku navrhovateľa zo dňa 9.9.2015 proti rozhodnutiu odporcu Č.p.: PPZ-HCP-BB7-74-044/2015- AV z 25.8.2015 takto r o z h o d o l : Krajský súd v Bratislave napadnuté rozhodnutie odporcu Č.p.: PPZ-HCP-BB7-74-044/2015-AV z 25.8.2015 p o t v r d z u j e. Navrhovateľovi n e p r i z n á v a právo na náhradu trov tohto konania. o d ô v o d n e n i e : Napadnutým rozhodnutím Č.p.: PPZ-HCP-BB7-74-044/2015-AV z 25.8.2015 (ďalej len „napadnuté rozhodnutie“) odporca za použitia ust. § 88 ods. 1 zákona č. 404/2011 Z.z. o pobyte cudzincov a o zmene a doplnení niektorých zákonov (ďalej len „zákon o pobyte cudzincov“ ) predĺžil lehotu zaistenia navrhovateľa (stanovenú rozhodnutím odporcu Č.p.: PPZ-HCP-BB7-74-024/2015-AV zo dňa 28.7.2015 do 27.8.2015) do 28.11.2015. V odôvodnení rozhodnutia opísal zistený stav veci, ako aj priebeh doterajšieho konania. Osobitne poukázal na skutočnosť, že navrhovateľ nedisponuje žiadnym cestovným dokladom, povolením k pobytu na Slovensku, tiež že nemá zabezpečené ubytovanie na Slovensku a nemá ani finančné prostriedky na pokrytie nákladov spojených s pobytom na Slovensku. Uviedol, že k dátumu vydania napadnutého rozhodnutia odporca neobdržal odpoveď príslušných maďarských orgánov na žiadosť o readmisiu navrhovateľa na maďarské územie. V tejto súvislosti poukázal na skutočnosť, že k predĺženiu lehoty zaistenia navrhovateľa (vo vzťahu k realizácii readmisie) dochádza z dôvodu nepriaznivej situácie v oblasti nelegálnej migrácie na území Maďarska. Proti tomuto rozhodnutiu podal navrhovateľ prostredníctvom svojho zástupcu v zákonnej lehote opravný prostriedok - návrh zo dňa 9.9.2015, ktorým sa domáhal jeho zrušenia v celom rozsahu, vrátenia veci odporcovi na ďalšie konanie a bezodkladného prepustenia zo zaistenia. Namietal v ňom nedostatočné zistenie stavu veci a tiež to, že navrhovateľovi nemôže byť na ujmu skutočnosť, že Maďarsko nereagovalo na žiadosť o jeho readmisiu (zo Slovenska do Maďarska). Tiež, že odporca neskúmal a neodôvodnil použitie alternatív zaistenia. Súhlasil s prejednaním veci bez nariadenia pojednávania. Odporca navrhol vo svojom vyjadrení zo dňa 17.9.2015 k návrhu napadnuté rozhodnutie v celom rozsahu potvrdiť. Zotrval na jeho správnosti, zákonnosti a účelnosti a to z dôvodov, ktoré boli uvedené v odôvodnení napadnutého rozhodnutia. Súhlasil s prejednaním veci bez nariadenia pojednávania. Krajský súd v Bratislave (ďalej len súd) rozhodol vec na základe návrhu účastníkov konania bez pojednávania (§ 250f ods. 1 Občianskeho súdneho poriadku v platnom znení - ďalej len „O.s.p.“) ako miestne a vecne príslušný súd a za použitia ust. § 250q ods. 3 O.s.p. dospel k názoru, že napadnuté rozhodnutie odporcu je potrebné potvrdiť ako vecne správne. Súd v prejednávanej veci dokazovanie nedoplnil. Pred samotným prejednaním a rozhodnutím veci sa súd podrobne oboznámil s obsahom prvostupňového správneho spisu (úkony datované od 25.8.2015 doposiaľ), ktorý odporca pripojil k svojmu vyjadreniu k návrhu. Súd poznamenáva, že kompletný administratívny spis (bez tej jeho časti, ktorá bola pripojená k vyjadreniu odporcu vo veci aktuálne napadnutého rozhodnutia odporcu) je pripojený k spisu tunajšieho súdu sp.zn.: 4Sp/80/2015. Tento v dôsledku podaného odvolania voči v tom konaní vyhlásenému rozsudku bol 23.9.2015 zaslaný na Najvyšší súd Slovenskej republiky. Predmetný predchádzajúci rozsudok tunajšieho súdu č.k.: 4Sp/80/2015-25 z 28.8.2015 je založený v administratívnom spise odporcu. Z obsahu spisu pripojeného k vyjadreniu navrhovateľa súd zistil, že 10.8.2015 bolo odporcovi doručené stanovisko maďarských autorít, podľa ktorého navrhovateľ je evidovaný ako žiadateľ o azyl v Maďarsku. Následným oznámením Spoločného kontaktného pracoviska Čunovo - Rajka z 19.8.2015 však táto informácia bola popretá s tým, že okrem iných osôb aj navrhovateľ sa nenachádza v evidenciách žiadateľov o azyl v Maďarsku. Dňa 24.8.2015 Útvar policajného zaistenia pre cudzincov Medveďov odporcovi oznámil, že na žiadosť o readmisiu navrhovateľa na maďarské územie z 28.7.2015 (v zmysle Dohody medzi vládou Slovenskej republiky a vládou Maďarska o readmisii osôb na spoločnej štátnej hranici č. 30/2004 Z.z. - ďalej len „readmisná dohoda“) maďarská strana dovtedy nereagovala. V priebehu výsluchu navrhovateľa z 25.8.2015 sa navrhovateľ o.i. odvolal na svoje predchádzajúce výpovede. Následne odporca vydal napadnuté rozhodnutie. Dňa 28.8.2015, teda po vydaní napadnutého rozhodnutia, bolo odporcovi doručené oznámenie príslušného maďarského policajného orgánu, podľa obsahu ktorého tento nesúhlasí s readmisiu navrhovateľa na maďarské územie z dôvodu, že navrhovateľ 18.7.2015 v Maďarsku požiadal o azyl a teda je na mieste jeho navrátenie podľa „Dublin III.“ (Nariadenie európskeho parlamentu a rady (EÚ) č. 604/2013 z 26. júna 2013, ktorým sa stanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov (prepracované znenie). Súd poznamenáva, že z dôvodu, že administratívny spis odporcu, obsahujúci úkony vykonané odporcom do 25.8.2015, sa nachádza v dôsledku odvolania podaného navrhovateľom voči rozsudku tunajšieho súdu č.k.: 4Sp/80/2015-25 na Najvyššom súde Slovenskej republiky, pri preskúmaní aktuálne napadnutého rozhodnutia odporcu súd vychádzal zo skutkového stavu, opísaného v tomto rozsudku, ktorý je však zhodný s opisom skutkového stavu, nachádzajúcim sa v odôvodnení napadnutého rozhodnutia. Podľa ust. § 88 ods. 4 zákona o pobyte cudzincov štátny príslušník tretej krajiny môže byť zaistený na čas nevyhnutne potrebný, najviac na šesť mesiacov. Policajný útvar je oprávnený počas tohto obdobia opakovane predĺžiť zaistenie štátneho príslušníka tretej krajiny, pričom celkový čas zaistenia nesmie presiahnuť šesť mesiacov. Ak možno predpokladať, že napriek vykonaným úkonom potrebným na výkon administratívneho vyhostenia alebo trestu vyhostenia štátneho príslušníka tretej krajiny sa tento výkon predĺži z dôvodu, že štátny príslušník tretej krajiny dostatočne nespolupracuje, alebo z dôvodu, že mu zastupiteľský úrad nevydal náhradný cestovný doklad v lehote podľa prvej vety, môže policajný útvar rozhodnúť, a to aj opakovane, o predĺžení lehoty zaistenia, pričom celková doba predĺženia lehoty zaistenia nesmie presiahnuť 12 mesiacov. Lehotu zaistenia nemožno predĺžiť, ak ide o rodinu s deťmi alebo zraniteľnú osobu. Štátny príslušník tretej krajiny je zaistený dňom vydania rozhodnutia o zaistení. Podľa ust. § 250q ods. 3 O.s.p. o opravnom prostriedku rozhodne súd rozsudkom, ktorým preskúmané rozhodnutie buď potvrdí, alebo ho zruší a vráti na ďalšie konanie. Vo veci azylu a doplnkovej ochrany zruší súd rozhodnutie správneho orgánu a vráti vec na ďalšie konanie aj vtedy, ak po preskúmaní rozhodnutia dospel k záveru, že od vydania rozhodnutia správnym orgánom sa podstatne zmenili okolnosti veci. Ustanovenie § 250j ods. 5 platí obdobne. Súd preskúmal napadnuté rozhodnutie odporcu v rozsahu podaného návrhu - opravného prostriedku: K námietke nedostatočne zisteného stavu vec: Podľa názoru súdu táto námietka nie je dôvodná. Odporca v konaní o zaistení navrhovateľa zistil (ako to vyplýva aj z obsahu rozsudku tunajšieho súdu č.k.. 4Sp/80/2015-25 z 28.8.2015), že navrhovateľ cestujúci vlakom z Maďarska do Nemecka bol v Českej republike kontrolovaný a následne 27.7.2015 navrátený na slovesné územie. V rámci konania pred odporcom bolo výsluchom navrhovateľa o.i. zistené, že navrhovateľ disponuje finančnými prostriedkami iba vo výške cca 200 eur, že nie je schopný zabezpečiť si prostriedky na pobyt na Slovensku, že nemá žiaden cestovný doklad ani povolenie na pobyt, že nechcel požiadať o asistovaný dobrovoľný návrat ani o pomoc mimovládnej organizácie. Odporcom bolo začaté konanie o vrátenie navrhovateľa do Maďarska na základe readmisnej dohody, nakoľko podľa stanoviska Spoločného kontaktného pracoviska Čunovo - Rajka navrhovateľ nie je evidovaný v evidencii maďarského Úradu prisťahovalectva a štátneho občianstva. Ku dňu vydania napadnutého rozhodnutia odporcovi nebola doručená odpoveď maďarskej strany na jeho žiadosť o readmisiu navrhovateľa z ktorého dôvodu readmisia navrhovateľa k navrhnutému termínu 29.7.205 zrealizovaná nebola. Ako to vyplýva z obsahu relácie polície Maďarskej republiky (oznámenie RHCVP Banská Bystrica zo 7.8.2015), navrhovateľ je žiadateľom o azyl v Maďarsku. Ako to vyplýva z obsahu relácie Spoločného kontaktného pracoviska Čunovo - Rajka z 19.8.2015 okrem iných tam uvedených osôb sa ani navrhovateľ nenachádza v evidenciách žiadateľov o azyl. Ako to vyplýva z uvedeného, podľa poslednej informácie, ktorú mal odporca k dispozícii, navrhovateľ nie je v Maďarsku žiadateľom o azyl, pričom maďarská strana ku dňu vydania napadnutého rozhodnutia nijakým spôsobom nereagovala na žiadosť odporcu o readmisiu - zjavne z dôvodu aktuálnej situácie masovej imigrácie cudzincov do Maďarska. Odporca riadne predvolal a vypočul navrhovateľa, ktorý sa vo svojej výpovedi (25.8.2015) odvolal na svoje predchádzajúce výpovede. Podľa názoru súdu odporca vo veci predĺženia lehoty zaistenia navrhovateľa (pôvodne lehota zaistenia navrhovateľa bola stanovená do 27.8.2015) zistil skutkový stav veci v maximálne možnej a dostatočnej miere. Preto námietka navrhovateľa, že skutkový stav zistil v nedostatočnom rozsahu, súd vyhodnotil ako nedôvodnú K námietke, že, odporca neskúmal a neodôvodnil použitie alternatív zaistenia: Podľa názoru súdu ani táto námietka nie je dôvodná. Ako to je zrejmé z obsahu odôvodnenia napadnutého rozhodnutia, odporca za otázkou ev. použitia alternatív zaistenia navrhovateľa zaoberal. S poukazom na zistený stav veci (nedisponovanie cestovným či iných dokladom totožnosti, povolením na pobyt, nezabezpečenie ubytovania, nedostatok dispozície finančnými prostriedkami) odporca aj odôvodnil nemožnosť aplikácie miernejších prostriedkov (§ 89 ods. 1 zákona o pobyte cudzincov). K námietke neprávneho právneho posúdenia veci spočívajúcej v tom, že navrhovateľovi nemôže byť na ujmu skutočnosť, že Maďarsko nereagovalo na žiadosť o jeho readmisiu: Aj túto námietku súd vyhodnotil ako nedôvodnú. Je skutočnosťou, že odporca ku dňu vydania napadnutého rozhodnutia mal ako potvrdenú informáciu maďarskej strany, podľa ktorej navrhovateľ nie je v Maďarsku žiadateľom o azyl, pričom prebiehalo konanie o jeho navrátení na maďarské územie podľa readmisnej dohody. Je faktom, že maďarská strana do vydania napadnutého rozhodnutia nereagovala na žiadosť o readmisiu navrhovateľa. Táto jej nečinnosť však zjavne súvisí v enormným zaťažením príslušných maďarských autorít v súvislosti s prebiehajúcou imigračnou vlnou. Tento stav sa v konečnom dôsledku prejavil aj rozpornými informáciami o tom, či navrhovateľ v Maďarsku požiadal alebo nepožiadal o azyl. Odporca na túto skutočnosť poukázal v odôvodnení predĺženia zaistenia navrhovateľa. Pri posúdení tejto navrhovateľovej námietky súd zohľadnil, že odporca nespôsobil napr. svojou nečinnosťou či nesústredenosťou, že maďarská strana na jeho žiadosť (do vydania napadnutého rozhodnutia) nereagovala, pričom súd túto jej „nečinnosť“ neposúdil ako jej nezáujem, resp. nedbalosť. Je potrebné poukázať už na vyššie uvedené, že totižto príslušné maďarské autority boli zjavne natoľko zaťažené okolnosťami aktuálne prebiehajúcej vlhy imigrácie na územie Maďarska, že v optimálnej lehote jednoducho nestihli odporcovi reagovať na jeho žiadosť o readmisiu navrhovateľa. Ak by však súd aj túto námietku navrhovateľa vyhodnotil ako oprávnenú, vzhľadom nasledovnú argumentáciu súdu by prepustenia navrhovateľa zo zaistenia nebolo možné: Objektívne navrhovateľ nedisponuje dokladmi, potrebnými (tak podľa zákona o pobyte cudzincov, ako aj Nariadenia európskeho parlamentu a rady (ES) č. 562/2006z 15. marca 2006, ktorým sa ustanovuje kódex Spoločenstva o pravidlách upravujúcich pohyb osôb cez hranice - Kódex schengenských hraníc) k pobytu na slovenskom území, pričom objektívne tiež neboli naplnené predpoklady aplikácie miernejších donucovacích prostriedkov. Teda s poukazom na uvedené by nebolo možné navrhovateľovi umožniť voľné pohybovanie sa na slovenskom území. V súvislosti s touto námietkou si však súd dovoľuje poukázať na skutočnosť, že ak by aj navrhovateľ bol v Maďarsku žiadateľom o azyl - čo sa nakoniec potvrdilo v čase po vydaní napadnutého rozhodnutia oznámením maďarskej strany z 27.8.2015 (podľa ktorého bolo odmietnuté prevzatie navrhovateľa v zmysle readmisnej dohody, nakoľko navrhovateľ v Maďarsku požiadal o azyl 18.7.2015 a teda je na mieste aplikácia podľa Nariadenie európskeho parlamentu a rady (EÚ) č. 604/2013 z 26. júna 2013, ktorým sa stanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov (Dublinské nariadenie III.) - jeho zaistenie by vzhľadom na zistený stav veci bolo jediným možným a účelným opatrením v rámci aplikácie Dublinského nariadenia III. Je tomu tak preto, lebo znenie Článku 28 Dublinského nariadenia III. je v stanovení predpokladov zaistenia v podstate zhodné s ustanoveniami inej právnej normy týkajúcej sa zaistenia cudzinca vo vzťahu k jeho navráteniu (Smernica Európskeho parlamentu a Rady 2008/115/ES zo 16. decembra 2008 o spoločných normách a postupoch členských štátov na účely návratu štátnych príslušníkov tretích krajín, ktorí sa neoprávnene zdržiavajú na ich území). Ako to je zrejmé z obsahu administratívneho spisu odporcu, po vydaní napadnutého rozhodnutia bolo potvrdené, že navrhovateľ v Maďarsku 18.7.2015 požiadal o azyl, teda príslušným štátom na posúdenie tejto jeho žiadosti je podľa Dublinského nariadenia III. Maďarsko. Možno teda dôvodne predpokladať, že následne vydá Dublinské stredisko Migračného úradu Ministerstva vnútra Slovenskej republiky rozhodnutie, ktorým rozhodne o tom, či navrhovateľ bude alebo nebude navrátený na územie Maďarska za účelom posúdenie jeho žiadosti o azyl. Stane sa tak počas navrhovateľovho zaistenia, resp. jeho predĺženia v zmysle napadnutého rozhodnutia. Súd opakuje, že pre prepustenie navrhovateľa zo zaistenia a pre aplikáciu miernejších donucovacích prostriedkov neboli vytvorené predpoklady, stanovené zákonom o pobyte cudzincov, resp. právnou normou vyššej právnej sily. Pretože odporca dostatočným a zákonným spôsobom zistil stav veci, pretože (aj keď negatívne) vyhodnotil aj ev. možnosť aplikácie iných - miernejších donucovacích prostriedkov a pretože bolo potrebné prihliadnuť aj na objektívne existujúce dôvody, pre ktoré maďarské autority zjavne nereagovali v predpokladanom časovom rozmedzí na odporcovu žiadosť o readmisiu súd dospel k názoru, že napadnuté rozhodnutie odporcu je potrebné potvrdiť ako správne a zákonné. O trovách navrhovateľa súd rozhodol za použitia ust. § 250 k ods.1 O.s.p. s poukazom na výsledok konania. Poučenie: Proti tomuto rozsudku možno podať odvolanie v lehote 7 dní odo dňa jeho doručenia na Najvyšší súd Slovenskej republiky prostredníctvom Krajského súdu v Bratislave, písomne, vo dvoch vyhotoveniach. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. (§ 205 ods. 1 O.s.p). Odvolanie možno odôvodniť len tým, že a) v konaní došlo k vadám uvedeným v § 221 ods. 1, b) konanie má inú vadu, ktorá mohla mať za následok nesprávne rozhodnutie vo veci, c) súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d) súd prvého stupňa dospel na základe vykonaných dôkazov k nesprávnym skutkovým zisteniam, e) doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (205a), f) rozhodnutie súdu prvého stupňa vychádza z nesprávneho právneho posúdenia veci (§ 205 ods. 2 O.s.p).

